Tony Dorigo

Anthony Robert «Tony» Dorigo (født 31. desember 1965 i Melbourne i Australia) er en engelsk tidligere fotballspiller mest kjent fra sine perioder hos Aston Villa, Chelsea og Leeds, men også med kortere opphold hos de britiske klubbene Derby og Stoke samt hos den italienske klubben Torino. Dorigo fikk 15 landskamper for Englands herrelandslag i fotball og deltok blant annet i troppen til EM i fotball 1988, VM i fotball 1990 og EM i fotball 1992.


== Klubbkarriere ==
Dorigo ble født i Melbourne og vokste opp i Adelaide med australsk mor og italiensk far. Som eneste klubb som responderte på brev han sendte til de 14 største klubbene i England, tilbød Aston Villa ham prøvespill. Etter vellykket prøvespill skrev han lærligkontrakt med klubben og senere kontrakt som profesjonell. Fra debuten i 1984 spilte han 111 seriekamper for Aston Villa frem til 1987 da han ble solgt til Chelsea for 475 000 pund. I sin første sesong for London-klubben ble han kåret til årets spiller. Han var med på å rykke ned med klubben samme sesong, men i 1988 rykket de opp igjen til den øverste divisjonen. I 1991 røk Dorigo uklar med Chelseas manager Bobby Campbell, og på sommeren ble det klart at Dorigo meldte overgang til Leeds United for en overgangssum på 1,3 millioner pund etter å ha spilt 146 kamper og scoret elleve mål for Chelsea.
Med Leeds United var han med på å vinne den engelske 1. divisjon i sin første sesong for klubben, som dermed ble den siste sesongen med det gamle seriesystemet da Premier League ble dannet den 20. februar 1992. Dorigo spilte over 170 kamper for hvit-trøyene frem til 1997, da han meldte overgang til den italienske klubben Torino. I hans eneste sesong for Torino hjalp han klubben til å nå kvalifisering til Serie A, og ble kåret til klubbens beste spiller til tross for at han brente et avgjørende straffespark i playoff-finalen.
På grunn av dårlig økonomi ble Torino tvunget til å kvitte seg med flere spillere etter 1998-sesongen, deriblant Dorigo. Han dro deretter tilbake til England og spilte over 40 kamper på to sesonger hos Derby County før han igjen meldte overgang til Stoke City, hvor han også var klubbens kaptein på nivå tre, før han til slutt la opp som aktiv fotballspiller i 2001 i en alder av 35 år.


== Landslagskarriere ==
Etter gjennombruddet til seniorfotball hos Aston Villa fikk Dorigo forespørsel om å spille VM-kvalifisering for hjemlandet Australia. Det ble han nektet av Aston Villa-trener Tony Barton, som ikke ville gi slipp på ham for å dra langveis avgårde for flere ukers langt landslagsopphold. I stedet ble Dorigo rekruttert til å representere England så fort han kunne bli innvilget britisk statsborgerskap. Med 11 kamper for det engelske U21-landslaget, hvorav mange som kaptein, fikk Dorigo sin A-landslagsdebut for England i 1989 i en kamp mot Jugoslavia. Dorigo var for øvrig tatt ut i den engelske troppen til EM i fotball 1988, hvor han var reserve for Kenny Sansom i skadefraværet til Stuart Pearce, men uten å få en eneste kamp. Dorigo var også en del av den engelske troppen under VM i fotball 1990, hvor hans eneste kamp kom i bronsefinalen mot Italia, samt en del av troppen under EM i fotball 1992. Totalt fikk han 15 landskamper for England etter at han ikke ble benyttet mer etter 1993-sesongen.


== Spillerstatistikk ==


== Referanser ==


== Eksterne lenker ==
(en) Tony Dorigo – FIFA 
(en) Tony Dorigo – Transfermarkt 
(en) Tony Dorigo – national-football-teams.com 
(en) Tony Dorigo – Soccerbase.com 
(en) Tony Dorigo – FootballDatabase.eu 
(en) Tony Dorigo – EU-Football.info 
(en) Tony Dorigo – FBref